**Simbolika zlata u Bibliji**

**(Kako razumeti značenje simbola u Bibliji)**

Kad ljudi ne razumeju simbole koje Bog koristi u Bibliji, onda i najjednostavnija Isusova parabola postaje zagonetna priča čije značenje ljudskom umu izgleda nedostižno.

Međutim, jednom kada nam Isus kaže šta znače simboli koje je upotrebio u paraboli, priča postaje toliko očigledna i logična, da se sami sebi čudimo kako to ranije nismo razumeli.

Za neke tekstove Biblije, značenje simbola je ključ za razumevanje teksta.

5 Pošto je značenje simbola u Bibliji veoma važno za razumevanje dubljeg značenja teksta, potrebno je da razumemo kako da dođemo do razrešenja postavljene zagonetke i da donesemo ispravnu odluku.

Uzećemo zlato kao primer kako treba razumeti simboličko značenje bilo kog pojma koji se spominje u Bibliji. Potražićemo princip kojim može da se nađe značenje i drugih simbola u Bibliji.

U Bibliji, zlato se spominje pre pada čoveka u greh (---„…a onde ima zlata, i zlato je one zemlje vrlo dobro.“ 1Mojsijeva 2:11,12). Zlato se spominje i posle uklanjanja greha i budućeg obnovljenja na Novoj Zemlji. Novi Jerusalim je “grad zlato čisto, kao čisto staklo… i ulice gradske bijahu zlato čisto”. (Otkrivenje 21:18,21)

Zlato je dragoceni metal koji su ljudi proglasili za merilo po kojem procenjujemo vrednost svih ostalih materijalnih stvari. Pored doslovnog značenja materijalne dragocenosti, Biblija koristi zlato i u figurativnom smislu. Međutim, pitanje je kako razumeti šta zlato simboliše u Bibliji.

Pitanje je, da bi razumeli simboliku zlata u Bibliji, da li treba da pođemo od toga kako ljudi danas koriste zlato u simboličkom smislu.

10 Na primer, velika ljudska dostignuća često se nagrađuju zlatom, u vidu zlatnih medalja i pehara u sportu, zlatnih odlikovanja u vojsci, Nobelova nagrada je u zlatu, nagrade za umetnost su od zlata (Zlatni globus, Zlatna palma, Oskar), i tako dalje. Određene soli zlata se koriste i u medicini kao lek protiv zapaljenskih procesa.

Postoje izrazi zlatna sredina i zlatno pravilo u etici. Ljudi kažu „ćutanje je zlato“. Poslednje godine života ljudi zovu "zlatnim godinama." Pedeseta godišnjica braka je zlatna. Period najrazvijenije civilizacije naziva se zlatno doba.

Međutim, simboličko značenje koje zlato ima u društvu i u svetovnoj literaturi može biti dosta različito od značenja koje ima u Bibliji, pa čak i suprotno.

Zlato su ljudi proglasili za merilo kojim procenjujemo vrednost svih ostalih materijalnih stvari, dok u Biblliji zlato ima funkcionalnu vrednost zbog svojih osobina, ali postoje mnogo veće vrednosti od zlata.

Ako koristimo simboliku koju koriste svetovni ljudi, najverovatnije ćemo pogrešiti, kao što fariseji nisu razumeli jednostavne Hristove parabole bez uticaja Božjeg Duha. Kad nam Bog objasni simbol, poruka odjednom postaje jasna. Kad je čovek ohol i ne sluša glas Svetog Duha, zagonetka je nerešiva.

15 U Bibliji, zlato simbolički ne samo da najčešće ne predstavlja nagradu, nego može biti uzrok nečijeg moralnog pada.

Ono što svetovni ljude ne vole u tumačenju simbola Biblije, jeste činjenica da je Bog otkrio značenje krotkima makar nemali visoko obrazovanje, a sakrio od oholih ma kakve akademske titule imali.

Tako su teološki neuki apostoli i narod razumeli i prihvatili Mesiju, dok najobrazovaniji teolozi onog vremena nisu razumeli Hristova tumačenja Biblije, pa su ga odbacili.

Ljudi žele da razumeju značenje Božjih poruka, ali ako to zahteva odricanje od zla i greha, mnogi odustaju od čitanja Biblije ili pripisuju tekstu pogrešno značenje.

Dakle, potrebno je da krotko u molitvi zatražimo od Boga da nam otvori um da razumemo Sveto Pismo.

20 Da bi razumeli simboličko značenja bilo kog pojma, potrebno je da prođemo kroz sledeća 3 koraka:

1) Potrebno je **da pregledamo sva mesta u Bibliji na kojima je pojam upotrebljen, u ovom slučaju zlato**.

2) Zatim treba **pronaći tekstove u kojima autor na najjasniji način opisuje simboličko značenje traženog pojma, u ovom slučaju zlata**.

3) I na kraju, **da bismo proverili da li je to tumačenje ispravno, potrebno je da primenimo pretpostavljeno simboličko značenje traženog pojma (u ovom slučaju zlata) na druge simboličke slike koje je teže shvatiti, da proverimo da li se naše shvatanje uklapa u kontekst na ostalim mestima u Bibliji**.

**Prvi korak: Sva mesta u Bibliji gde se spominje taj simbol**

25 1) Počnimo od prvog koraka. Potrebno je da upotrebimo konkordans koji može da nam pronađe reč zlato u svim glagolskim oblicima u celoj Bibliji.

Na primer, možemo da upotrebimo program eSword, koji je besplatan na esword.net.

Zatim možete da skinete i instalirate verzije Biblije na našem jeziku.

Pretraživanje je moguće i ako ne znate engleski, ali puno pomaže ako imate elementarno znanje engleskog jezika.

Potrebno je da program ima prevod King Džejms plus koji sadrži Strongov konkordans, jer omogućuje pretraživanje na jevrejskom i grčkom jeziku, na kojima je Biblija pisana.

30 Ako želimo da proučimo sva mesta gde se neka reč pojavljuje u Bibliji, potrebno je da kliknemo na dvogled. Pojaviće se prozor za pretraživanje.

Treba da izaberemo prevod koji želimo da proučimo, engleski ili naš jezik.

Onda treba da ukucamo traženi pojam, u ovom slučaju „zlato,“ i kliknemo na dvogled na desnoj strani.

Program je izlistao sve tekstove gde se traženi pojam nalazi i nađenu reč je obeležio žutom bojom.

Pošto u našem jeziku reči menjaju nastavke, onda moramo da pretražimo zlato, zlatan, zlatna, zlatno, zlatni, zlata, zlatu, zlatom i tako dalje.

35 Da bi jednim pretraživanjem našli sve varijante neke reči, možemo da izaberemo engleski prevod u pretraživaču na levoj strani, i onda ukucamo reč gold koja se ne menja u padežima i rodovima.

Kada kliknemo na nađeni stih, ako nam je na desnoj strani otvorena Biblija na našem jeziku, onda ćemo odmah videti naš prevod ovog stiha.

Ako želimo da proučimo jevrejsku reč „zahab“ koja je ovde upotrebljena, treba da kliknemo na broj pored reči zlato, i u sredini dole biće otvoreno obrašnjenje koja jevrejska ili grčka reč je upotrebljena, šta ta reč znači, koje slične varijante ta reč ima, da se nalazi u 390 tekstova, i kako je prevođena u stihovima na engleskom.

Ako iskopiramo oznaku iz Strongovog konkordansa i zalepimo je u pretraživač, dok je izabran prevod KJV+, program će izlistati sva mesta gde se nalazi ova jevrejska reč.

Kad pregledamo sve tekstove u kojima se spominje reč zlato, imaćemo predstavu u kojem kontekstu se najčešće spominje u Bibliji, i koje simboličko značenje ima.

40 **Pisac Biblije daje tumačenje**

2) Kad smo našli sva mesta gde se nalazi traženi pojam, u ovom slučaju zlato, drugi korak je da nađemo tekstove u kojima autor na najjasniji način opisuje šta simboliše zlato. Pogledajmo sada ove tekstove.

Bog je stvorio zlato pre pada čoveka u greh, što znači da zlato ima primenu u pozitivne svrhe i u savršenom svetu. (---- “…a onde ima zlata, I zlato je one zemlje vrlo dobro.” 1.Mojsijeva 2:11)

Međutim, nakon pada u greh, kada je svoj narod oslobodio iz fizičkog ropstva u Egiptu, Bog ih upozorava: “I **kad ti se namnoži** srebro i **zlato**, i šta god imaš kad ti se namnoži, **nemoj da se ponese srce tvoje i zaboraviš Gospoda Boga svog**, koji te je izveo iz zemlje misirske, iz kuće ropske. (5.Mojsijeva 8:13,14)

Mojsije opominje ljude da sticanje zlata kao bogatstva može da bude iskušenje čoveku da zanemari Boga i Božje etičke vrednosti. Bog je oslobodio iz fizičkog ropstva svoj narod, ali zlato može da im bude iskušenje da upadnu u ropstvo materijalnim stvarima i željom za viškom imovine koja kvari karakter.

45 Bogati ljudi misle da im zlato i novac daju samostalnost, nezavisnost od bilo koga, mogućnost da rade šta hoće, sve dok se ne suoče sa smrću čime gube svo zlato koje su stekli do tada.

Egipćani su Izraelce tretirali kao robove i zakidali im platu za naporan rad, ali su im zato sve isplatili prilikom oslobođenja, a dali su im između ostalog i zlato. (2.Mojsijeva 11:2; 12:35)

Dakle, svo zlato koje su imali dao im je Bog nateravši Egipćane da im ga daju, a zatim je Bog tražio da samo deo od tog zlata dobrovoljno daju kako bi bili napravljeni delovi Svetinje u kojoj će Bog živeti među njima.

Zahvalni Izraelci dali su čak i više nego što je trebalo (2.Mojsijeva 25:3), pa im je Bog rekao da prestanu da donose.

Kada im je Bog dao Obećanu zemlju (Isus 22:8), rekao je da će im dati i zlato tih naroda.

50 Međutim, prvi grad koji je trebalo osvojiti bio je Jerihon, a Bog im je rekao: „Nego sve srebro i zlato i posuđe od mjedi (bakra) i od gvožđa neka bude sveto Gospodu, neka uđe u riznicu Gospodnju. “ (Isus 6:19) Bog im je dao dovoljno zlata za sve njihove potrebe, ali im je rekao da jedino zlato iz Jerihona isključivo daju Njemu.

Ovo je veoma slično kao test za Adama i Evu u Rajskom vrtu. Bog je rekao da ljudi jedu sa svakog drveta u vrtu, a imali su obilje hrane, ali im je rekao da ne jedu jedino sa drveta poznanja dobra i zla.

Isto tako, Bog je rekao Izraelcima da zadrže zlato iz svih osvojenih gradova, osim jednog. Zlato osvojeno u Jerihonu bilo im je zabranjeno da uzmu za sebe.

Tako je zlato Jerihona predstavljalo **test** vernosti i poslušnosti Bogu. Prilično jednostavna i lako razumljiva zapovest, za koju nije bilo izgovora ako bude prekršena.

Izraelci su to ozbiljno shvatili i poslušali Boga, osim Ahana koji nije poslušao i pao je na ovom **iskušenju**. (Isus 7:21,24)

55 Posledice su bile drastične. Kao što su prestupnici Adam i Eva postali smrtni, uz niz ozbiljnih posledica greha koje su došle na sve ljude, tako je posledica Ahanovog greha bila da je dosta Izraelaca poginulo u sledećoj bitci koju su izgubili, pa je i prestupnik Ahan osuđen na smrt.

Dakle, videli smo da zlato u Bibliji predstavlja **test poverenja u Boga,** **iskušenje koje dovodi do razdvajanja iskreno pobožnih od lažno religioznih ljudi**. Sličan zaključak možemo da donesemo i na osnovu drugih tekstova.

Jov kaže za Boga: „On zna put moj; kad me okuša, izaći ću kao zlato.“ (Jov 23:10)

Solomun kaže: „Topionica je za srebro i peć za zlato, a srca iskušava Gospod.“ (Priče 17:3)

Kada se topi metal, on se time prečišćava od primesa i prljavština, pa ostaje samo zlato. Solomun je uporedio topljenje zlata sa iskušenjima i testovima koje Bog postavlja ljudima, sa ciljem da odbacimo greh i postanemo sveti kao što je On svet, da budemo čisti kao pretopljeno zlato.

60 Sličan proces posvećenja Levita za službu u Svetinji, prorok Malahija je takođe uporedio sa prečišćavanjem zlata: „Očistiće sinove Levijeve, i pretopiće ih kao zlato i srebro, i oni će prinositi Gospodu prinose u pravdi.“ (Malahija 3:3)

Da prečišćavanje zlata topljenjem u vatri Bog nije predvideo samo za one koji rade u Svetinji, pokazuje apostol Pavle kada ovu simboliku topljenja zlata u vatri **primenjuje na sve ljude**:

„Ako li ko zida na ovom temelju, **zlato**, srebro, drago kamenje, drva, seno, slamu, **svakog će delo izaći na videlo**; jer će dan pokazati, jer će se ognjem otkriti, i svako delo pokazaće oganj kao što jeste.“ (1Korinćanima 3:12,13). Drugim rečima, svi ljudi će biti pretopljeni kao zlato, da se pokažu naša dela.

Topljenje zlata simbolički ukazuje da Bog koristi nevolje da shvatimo da jedino On može da nas oslobodi zla, da nas nanovo stvori, da rastopi prethodni materijal koji je sadržao greh i stvori nove ljude bez greha. To kaže i prorok Zaharija.

„(I tu ću trećinu metnuti u oganj), i pretopiću ih kako se pretapa srebro, i okušaću ih kako se kuša zlato, oni će prizvati ime moje, i ja ću im se odazvati i reći ću: To je moj narod; a oni će reći: Gospod je Bog naš.“ (Zaharija 13:9)

65 Cilj svih ovih testova prikazanih topljenjem zlata, jeste da budemo spremni za drugi Hristov dolazak, kako kaže apostol Patar: „Da se kušanje vaše vere mnogo vrednije od zlata propadljivog koje se kuša ognjem nađe na hvalu i čast i slavu, kad se pokaže Isus Hrist.“ (1Petrova 1:7)

Postoji narodna poslovica koja se poklapa sa Biblijskom definicijom zlata i glasi: Zlato se u vatri poznaje, a čovek u nevolji. Zlato se iskušava vatrom, a čovek se iskušava zlatom. Pogledajmo sada vezu careva sa zlatom i iskušenjima.

**Car kao test za narod**

Carevi koji su opisani u Bibliji jesu još jedan pokazatelj da zlato simboliše test ili iskušenje koje treba da podstakne ljude da donesu duhovne i moralne odluke.

Carska kruna je pravljena od zlata: „Na susret mu nosiš blagoslove, stavljaš krunu od žežena zlata („venac od dragog kamenja“ VK)“ (Psalam 21:3) Birviš

70 Mnogo pre nego što su Izraelci izabrali cara, još u vreme Mojsija, Bog je upozorio Izraelce da će u trenutku duhovne slabosti tražiti da imaju cara, ali ih je upozorio da car, između ostalog, ne treba da ima mnogo zlata. (---- “srebra ni zlata da nema vrlo mnogo.” (5.Mojsijeva 17:17)

Jasan je i razlog zašto. Jedini način da car poseduje zlato, jeste da ga uzme od naroda. Ako car ima puno zlata, može da se oseća moćnim i nezavisnim od Boga, pa da postupa bezbožno. Tako će zlato biti test i za cara i za narod.

Po Božjem predviđanju, Izraelci su tražili da imaju cara kao i drugi narodi, čime su se pobunili protiv Božjeg vođstva. Bog ih je preko proroka Samuila upozorio da će carevi biti iskušenje za narod, da će ih navesti da izaberu zlo umesto dobra.

Iako ih je Bog upozorio da car ne gomila zlato, već treći car Izraela – Solomun, imao je godišnji prihod čak 666 talanata zlata! (1Carevima 10:14; 2Dnevnika 9:13) To je čak dva puta naglašeno.

Poznavaoci Biblije znaju da broj 666 u Otkrivenju (13:18) predstavlja poseban test za celi svet pred drugi Hristov dolazak. To je broj zveri koja će nametnuti celom svetu žig kao izraz neposlušnosti Bogu i pokornosti zveri.

75 Činjenica da se Solomunov godišnji prihod u zlatu poklapa sa brojem zveri, pokazuje da će ta zver spolja izgledati kao pobožni car Božjeg naroda, a iznutra će kovati plan da uništi Božji narod.

Solomun je ovako veliki prihod u zlatu koristio da pozlati i predmete koji su veličali njega kao cara i nisu bili deo Svetinje. Navedeni su zlatni štitovi sa težinom zlata od kojih su napravljeni, car je napravio svoj presto od zlata, a čak su i čaše iz kojih je pio bile od zlata. U Bibliji su opisani samo paganski carevi da su pili iz zlatnih pehara, rasipajući bogatstvo dok je narod bio siromašan. (--------„I car Solomun načini 200 štitova od kovanog zlata, 600 sikala zlata dajući na jedan štit: I 300 malih štitova od kovanog zlata, po 3 mine zlata dajući na svaki štitić; i svoj presto je obložio zlatom… I svi sudovi iz kojih pijaše car Solomun behu zlatni.“ (1Carevima 10:16-18, 21)

Trebalo je da car ne skuplja puno zlata, a Solomun je skupljao puno zlata i koristio ga da uzdigne sebe, čime je izazvao i duhovni pad Božjeg naroda.

Bog je pokazao da su Izraelci pali na zlatu kao iskušenju, tako što je dozvolio da ih misirski car Šišak natera da mu plaćaju porez. Naravno, bezbožni car nije uzeo zlato iz Svetinje, nego je uzeo baš Solomunove štitove od zlata (1Carevima 14:26), koje nije ni trebalo da napravi.

Kada je Joas obnovio hram, za razliku od Solomuna, nije pravio posude od zlata! (2Carevima 12:13)

80 Još jedna posledica Solomunovog preteranog sakupljanja zlata, jeste da je car Jezekija morao da skine zlato sa vrata hrama koje je Solomun dao da se napravi, da bi platio namet asirskom caru. (2Carevima 18:16)

Tako je Solomunov pad na testu da car ne sakuplja mnogo zlata, bio kažnjen tako što su privukli pažnju pohlepnih naroda, pa su Izraelci morali da taj višak zlata daju paganskim osvajačima.

I sam Solomun je bio svestan svog pada u iskušenju zloupotrebe carske vlasti, pa iskreno priznaje: „Nakupih sebi srebra i zlata… šta god željahu oči moje, ne branjah im … kad pogledah na sva dela svoja… gle, sve beše taština i muka duhu.“ (Propovednik 2:8-11)

Međutim, pored negativnih careva koji su nosili krune, u Bibliji je prorok Zaharija opisao prvosveštenika sa zlatnom krunom, kome je ime Isus:

„Uzmi srebra i **zlata**, i načini vence (jednina, krunu), i metni na glavu Isusu, sinu Josedekovom, poglavaru svešteničkom. I reci mu govoreći: Ovako veli Gospod nad vojskama: Evo čoveka, kome je ime **Klica**, koja će klijati s mesta svog i sagradiće crkvu Gospodnju.“ (Zaharija 6:11,12).

85 Drugi proroci su Mesiju opisali kao klicu ili šibljiku koja izrasta iz posečenog panja. Tako je ovde opisan Mesija kao prvosveštenik, ali ima i zlatnu krunu.

Test je bio da li će ljudi prihvati Mesiju koji će prvo biti naš posrednik, a zatim će biti i car onima koji su tražili oproštenje greha.

Na žalost, istorija se ponavlja. Većina naroda bira grešne ljude za cara, a odbacuju Mesiju koji je jedini dostojan da bude car.

Manjina, koja je u Bibliji nazvana ostatak, nije prevarena ni kada je car davao bezbožna naređenja narodu, a prepoznali su da krotki, apsolutno pravedni i milostivi Mesija treba da bude naš posrednik i car.

**Treći korak: Provera ispravnosti tumačenja:**

**Da li se pretpostavljeno simboličko značenje zlata uklapa u simboličke slike**

90 Dakle, da bi proverili da li smo ispravno razumeli simboličko značenje zlata, primenićemo značenje koje smo razumeli iz očiglednih tekstova, na simboličke tekstove koje ne razumemo, da bi videli da li protumačeni simbol pomaže da bolje razumemo tekst.

Pre nego što proverimo konkretne tekstove, treba da znamo da simboli u Bibliji imaju pozitivno i negativno značenje.

U slučaju zlata, postoje ljudi koji zlato koriste na ispravan način, kao plemeniti materijal koji služi svrsi, i smatraju da je zlato mnogo manje vredno od poštenja, pravde i svih drugih osobina pobožnog karaktera. Ovi ljudi nisu pali na iskušenju i položili su test.

S druge strane su ljudi koji u zlatu vide veću vrednost od pobožnog karaktera, pa ne biraju sredstva da dođu do bogatstva, ne uzimajući u obzir Božje opomene. Ovi ljudi su pali na iskušenju i nisu prošli test.

Još jedna negativna primena zlata jeste kada se simbolički koristi kao falsifikat Božjeg plana spasenja.

95 Pogledajmo sada konkretne primere da proverimo da li i na drugim mestima zlato predstavlja test i iskušenje.

**Zlatna pobuna**

Ako zlato predstavlja test i iskušenje, a greh je nastao ohološću Lucifera na Nebu, i željom da ima položaj koji stvorenju ne pripada, očekivali bismo da se zlato spominje prilikom prvog greha u svemiru. I zaista, tako je zapisano u Bibliji.

Bog ukorava Lucifera jer je pao na iskušenju i radi zlata koje je imao poželeo je da se izjednači sa Bogom: „Nasuo si zlata i srebra u riznice svoje… izjednačuješ srce svoje sa srcem Božjim… Bio si u Edemu, vrtu Božjem; pokrivalo te … zlato.“ (Ezekiel 28:4, 6, 13)

Ovo je bitno jer prorok kaže da je zlato imalo bitnu ulogu u testu na kojem je Sotona pao. Mislio je da mu ukrasi od zlata podižu vrednost, pa je želeo da ima položaj koji ima Stvoritelj sveta. Nijedno stvorenje po svojim darovima nije dostojno da ima položaj koji pripada samo Bogu.

100 Prorok naglašava da je Lucifer bio savršen pre pada, da nema izgovora za zlo koje je pokrenuo, a to što je zlatu dao pogrešnu funkciju, dovelo ga je do toga da postane izvor zla koji i druge zaražava svojim poremećajem ličnosti.

„Ti si bio heruvim, pomazan da zaklanjaš; i ja te postavih; ti beše na svetoj gori Božijoj, hođaše posred kamenja ognjenog. Savršen beše na putevima svojim od dana kad se rodi dokle se ne nađe bezakonje na tebi. Od mnoštva trgovine svoje napunio si se iznutra nasilja, i grešio si; zato ću te baciti kao nečistotu s gore Božje, i zatrću te između kamenja ognjenog, heruvime zaklanjaču! Srce se tvoje ponese lepotom tvojom, ti pokvari mudrost svoju svetlošću svojom; baciću te na zemlju, pred careve ću te položiti da te gledaju.“ (Ezekiel 28:14-17)

Narod kaže da nije zlato sve što sija. Ma koliko zlata stavljao na sebe, Lucifer nije mogao da nadoknadi nedostatak vrednosti karaktera. Ne samo da je hteo položaj Stvoritelja sveta za sebe, nego je i podanicima nudio da budu bogovi, koji su predstavljeni kao likovi od zlata.

**Zlatni lažni bogovi**

Čak i nakon što je Lucifer prevario trećinu anđela i ljude, zlato je i dalje bilo iskušenje koje je testiralo poverenje ljudi u Boga.

105 Kad su izašli iz ropstva u Egiptu, Bog je naredio ljudima da „ne grade bogove zlatne“ (2.Mojsijeva 20:23; 32:31; 5.Mojsijeva 7:25 Osija 8:4)

Bog ih je upozorio da su Egipćani imali idole od zlata kojima su se klanjali, ali im oni nisu pomogli.

S druge strane, On kao Bog koji je stvorio svet pokazao je da može i hoće da im pomogne ako ga poslušaju. (5.Mojsijeva 29:17) Trebalo je da Izraelci ne ponove grešku Egipćana, i da se ne klanjaju idolima od zlata.

Međutim, prestupili su baš ono na šta su bili upozoreni. Deo Izraelaca je tražio od prvosveštenika Arona da im napravi zlatno tele, kojem su se klanjali kao lažnom bogu, tvrdeći da ih je zlatno tele izvelo iz ropstva. (2.Mojsijeva 32:4,24)

Zlatni „bogovi“ nisu pomogli Egipćanima, pa nisu pomogli ni Izraelcima, jer je dosta ovih idolopoklonika tu poginulo.

110 Ni to nije bilo dosta, nego je kasnije car Jerovoam napravio „dva teleta od zlata, pa reče narodu: Ne treba više da idete u Jerusalim (gde je bio Božji hram); evo bogova tvojih, Izrailju, koji su te izveli iz zemlje misirske!“ (1Carevima 12:28) –

Car je pozivao narod da se ne klanja Bogu u Božjem hramu, nego da se klanjaju idolima od zlata. To je bio očigledan test, koji je čini se bilo lako raskrinkati, ali je veliki deo naroda ipak pao na testu. Istorija se ponavlja za grešnike koji ponavljaju grehe svojih prethodnika.

Tako je nastavljeno i u Obećanoj zemlji. Gedeon je bio pobožni sudija, ali mu je narod dao zlato i tražio od njega da napravi zlatni oplećak sličan onom koji ima prvosveštenik, samo što original nije ceo od zlata.

To je bilo suprotno Božjim uputstvima, jer Bogu ne može da se ugodi zlatom, nego poslušnošću sa verom. Tako je lažni zlatni oplećak postao **zamka** Božjem narodu, to jest test ili iskušenje. (Sudije 8:26,27) Najopasniji su falsifikati koji veoma liče na original, a nemaju vrednost.

Koliko su prevare oko zlatnih predmeta bile očigledne i nerazumne, vidi se po tome koliko su ponižavajući bili obredi koje su demoni kao lažni bogovi zahtevali od ljudi. Na primer, kada Filisteji vraćaju kovčeg zaveta, oni prinose zlatne predmete koji su uvreda za ljudsku inteligenciju. --- („…zaklade zlatne… pet zlatnih šuljeva i pet zlatnih miševa…“ (1Samuilova 6:4,8)

115 Bog upozorava ljude da su zlatni idoli samo delo ljudskih ruku, i da im očigledno ne mogu pomoći. Međutim, čuda koja su demoni činili obmanuli su ljudska čula i um do te mere, da nisu obraćali pažnju na Božje opomene za očigledno zlo. (---„Idoli su njihovi srebro i zlato, delo ruku čovečijih.“ (Psalam 115:4; 135:15)

Bog objašnjava koliko je ova prevara lako razumljiva, da ne bi trebalo da bude ozbiljan test za bilo koju duhovnu osobu. „Prosipaju **zlato** iz toboca i mere srebro na merila, **plaćaju zlataru** da načini od njega boga, pred kojim padaju i klanjaju se.“ (Isaija 46:6) Apsurd je da na bilo koji način povezuju sa Bogom zlatni predmet koji su platili zlataru da im napravi.

Čuda koja su demoni činili da ljudi obožavaju idole od zlata bila su toliko ubedljiva za ljude, da Bog konstatuje da je puna zemlja tih idola. „I zemlja je njihova puna srebra i zlata… puna je zemlja njihova idola.“ (Isaija 2:7,8)

Nakon Hristovog vaznesenja, i apostoli su nastavili da opominju ljude protiv klanjanja zlatnim predmetima: „Kad smo dakle rod Božji, **ne treba da mislimo da je Božanstvo kao ikone zlatne** ili srebrne ili kamene, koje su ljudi majstorski načinili po smišljanju svom.“ (Dela 17:29)

Kada govorimo o idolima od zlata, neizbežna tema je Vavilon, koji je simbol velikog testa i iskušenja za Božji narod u budućnosti.

120 **Zlatna pobuna Vavilona**

Vavilon kao simbol pobune protiv Boga, nije ostao imun na zlato kao iskušenje, nego ga je zlato okovalo i povuklo na dno.

U proročanstvu, Bog je predstavio Vavilon kao zlatnu glavu lika koji je predstavljao 5 bezbožnih svetskih carstava koji su bili **test za ljude na celoj Zemlji**: „Glava tom liku beše **od čistog zlata**… (prorok Danilo kaže caru Vavilona) Ti si ona glava zlatna.“ (Danilo 2:32, 35, 38)

Još jedno proročanstvo koje se odnosi na univerzalno iskušenje koje dolazi na celi svet u vreme pred drugi Hristov dolazak, opisuje bezbožnu silu povezanu sa gnusobom koja pustoši, koja će zlatom slaviti lažnog boga: „I na mesto Boga Najsilnijeg slaviće boga kog oci njegovi ne znaše, slaviće zlatom…“ (Danilo 11:38)

Gde zlato gospodari, razum se ne čuje. Vavilon je najbolji primer za to.

125 U istorijskoj predslici koja ukazuje na buduće idolopoklonstvo pred lažnim bogovima od zlata, car Navuhodonosor je u napravio „**zlatan** lik kome visina beše 60 lakata, a širina 6 lakata,“ (Danilo 3:1) i naredio da mu se svi klanjaju pod pretnjom smrću.

To je bio univerzalni test sličan klanjanju zveri i žigu zveri pred Hristov drugi dolazak. Iako mu je u snu pokazano da je on samo zlatna glava, samo jedno od 5 svetskih carstava, on oholo pravi ceo lik od zlata. Izgleda kao da tvrdi da će vladati večno i da ne veruje da je Božje proročanstvo istinito.

„A ko ne bi pao i poklonio se, onaj čas biće bačen u peć ognjenu užarenu.“ (Danilo 3:6)

Bogu verni ljudi se nisu poklonili ovom idolu, bili su bačeni u užarenu peć, ali je Bog učinio čudo da im vatra nije naudila. Položili su test zlatnog idola, i Bog ih je spasao iz iskušenja. Time je Bog pokazao da se ne treba klanjati zlatnim lažnim bogovima, nego samo Bogu koji je Stvoritelj sveta.

I u poslednjoj knjizi Biblije, u Otkrivenju, bezbožna versko-politička sila koja vlada svetom, opisana je simbolički kao bludnica Vavilon koja je **nakićena zlatom** (Otkrivenje 17:4). Očigledno je da donosi test za sve ljude na svetu, i iskušenje da ljudi slede lažnu religiju koja nije nastala Božjim otkrivenjem, nego ljudskim tradicijama.

130 Navedena krivica Vavilona je u tome što **trguje tovarima zlata**, i **nakićen je zlatom** (Otkrivenje 18:12)

Međutim, za bezbožne ljude Bog kaže: „**Zlato će njihovo biti kao nečistota**.“ (Ezekiel 7:19) Bezbožni ljudi upotrebljavaju zlato na loš način, za razliku od funkcije koju mu je dao Bog.

I pored svih opomena koje je Bog uputio Vavilonjanima, njihov poslednji car Valtazar je na svojoj gozbi skrnavio zlatno posuđe oteto iz hrama u Jerusalimu i pio alkohol iz njega, pa je pao na testu i doveo državu Vavilon do propasti. „Pijahu vino, i hvaljahu bogove zlatne…“ Danilo 5:4

Prorok Danilo mu jasno kaže šta je razlog njegovog pada: „Nego si se podigao na Gospoda nebeskog.“ (Danilo 5:4,23) Tako je po proročanstvu, te noći Vavilon bio osvojen od strane Medo-Persijanaca.

Kao što je poslednji car Vavilona iznenada pao, Bog je dao proročanstvo da će na kraju, u vreme pred drugi Hristov dolazak, Bog pokrenuti „kamen bez ruku,“ da će pogoditi ova ujedinjena svetska carstva od zlata, srebra, bakra, gvožđa i blata, i da će ih uništiti, uključujući i zlato.

135 „Ti gledaše dokle se odvali kamen bez ruku, i udari lik u stopala bronzana i zemljana, i satre ih. Tada se satre i **gvožđe i zemlja i bronza i srebro i zlato**, i posta kao pleva na gumnu u leto, te odnese vetar, i ne nađe mu se mesto; a kamen, koji udari lik, posta gora velika i ispuni svu zemlju… Bog veliki javi caru šta će biti posle;“ Danilo 2:34,35,40

Prorok Jeremija oplakuje religiozne ljude koji su stradali jer su pali na testu Vavilona koji im je davao materijalne vrednosti u vidu zlata, umesto da budu usmereni na Boga kao Spasitelja od greha i smrti: „Kako **potamne zlato**, promeni se čisto zlato?“ (Plač 4:1)

Zlato je jedan od najmanje reaktivnih hemijskih elemenata. Zlato ne oksidira, ne rđa, ne menjaju ga ni kiseline ni baze. Tako ovde pisac očigledno govori figurativnim jezikom. Neposlušnost Bogu, to jest greh, čak će potamneti i zlato čiji sjaj retko šta može da ukloni.

Interesantno da je Božji narod pokušavao da napravi kompromise kako bi imao mir sa Vavilonom. Upečatljiv je car Jezekija koji je vavilonskim „izaslanicima pokazao sve riznice svoje, srebro i zlato.“ (2Carevima 20:13)

To je bila kobna greška. Ovi špijuni su se vratili i doveli vojsku Vavilona, koja je osvojila Izrael i otela im zlato kojim su se hvalili.

140 Test u vidu zlata, bio je da nema kompromisa sa grehom i bezbožnim ljudima, kao što je Bog još na početku rekao da stavlja neprijateljstvo između svog naroda na jednoj strani i Sotone i njegovog naroda na drugoj strani (1.Mojsijeva 3:15).

Čak i kada je lanac od zlata, on ne donosi slobodu, nego čini čoveka robom svojih želja, radi čega će izaći na Božji sud.

**Sud nakon testa**

Svaki test i iskušenje podrazumeva da na kraju sudija mora da preispita slučaj i donese presudu onome ko je bio na testu.

Na primer, Bog je govorio preko proroka Valama i zabranio mu da sarađuje sa Moavcima. Međutim, kada su bezbožni Moavci ponudili zlato proroku da prokune Božji narod, Valam je pao na testu i izabrao zlato umesto Božje istine. (4.Mojsijeva 22:18; 24:13)

145 Zato je nad Valamom izrečena Božja presuda, pa je stradao sa bezbožnim Moavcima koji su ga podmitili zlatom, i to od ruke Božjeg naroda kojem je naneo zlo radi svoje nagrade u zlatu.

Na Božjem sudu neće pomoći to što neko ima puno zlata, ako ga to zlato odvede zauvek u večnu smrt. Narod kaže: Bolji je drveni krevet nego zlatni kovčeg.

Apostol upozorava: „Zlato vaše i srebro zarđa, i rđa njihova biće svedočanstvo na vas: izješće telo vaše kao oganj. Stekoste bogatstvo u poslednje dane.“ (Jakov 5:3)

Ne vredi sakupljati zlato, jer Bog neće na sudu pitati ljude koliko su zlata nagomilali u toku života: „Hoće li gledati na tvoje bogatstvo? Neće ni na zlato ni na kakvu silu blaga tvog.“ (Jov 36:19)

Bog kaže da ljude vrednuje na osnovu postojanosti našeg karaktera. „A u velikom domu nisu sudi samo zlatni i srebrni, nego i drveni i zemljani: i jedni za čast, a jedni za sramotu.“ (2Timotiju 2:20) Dakle, apostol ukazuje na neku vrstu preispitivanja materijala, to jest karaktera, i na kraju života se donosi presuda.

150 Do sada smo videli da je zlato kao test igralo važnu ulogu u pobuni Lucifera, u otpadu careva i naroda, kao i kasnijim lažnim religijama koje su bile usmerene ka spoljašnjem ukrašavanju zlatom umesto na unutrašnje ukrašavanje ličnosti, a Bog će na kraju svima da izrekne presudu.

Sada ćemo videti kakav su odnos prema zlatu imali pobožni ljudi, i kakvi saveti su nam dati u pogledu zlata koje predstavlja test i iskušenje.

**Junaci vere i zlato**

Biblija kaže za patrijarha Avrama da je imao zlato (1.Mojsijeva 13:2; 24:35), ali posedovanje zlata ni malo nije promenilo Avramov odnos prema Bogu.

Kad god mu je Bog rekao da nešto uradi, Avram je više verovao svom Stvoritelju nego svojoj logici. Nije se uzdao u zlato nego u Boga.

155 Kad je Avram hteo da oženi svog sina Isaka, poslao je zlato kao miraz prilikom prosidbe Rebeke. Pošto miraz ostaje nevestinoj porodici, Rebeka nije pristala da se uda za Avramovog sina radi zlata, nego zato što je verovala Bogu da će iz Avramovog potomstva doći Mesija. (1.Mojsijeva 13:2, 22, 53)

Zapazite da je Rebeka primila zlato na ruku (narukvica) i na čelo (grivna). Na ruku i na čelo Bog stavlja ljudima pečat za spasenje, a Lucifer žig zveri za propast.

Zapazite da je Bog tražio od svog naroda da Njegove zapovesti veže na ruku i na čelo kao znak. „I veži ih sebi na ruku za znak, i neka ti budu kao počeonik među očima.“ 5. Mojsijeva 6:8 Drugim rečima, treba da sve naše misli i sve što verom u Boga radimo, bude u skladu sa Božjim zapovestima.

Poslovica kaže, „Bolji je gram vere u Boga, nego kilogram zlata.“

„Zlato ne rđa na kiši.“ „Zlato je čisto i u prljavoj kesi.“

160 Sledeći junak vere koji je testiran zlatom, bio je Josif. Kada ga je faraon izveo iz tamnice da mu protumači san koji je dobio od Boga, kao nagradu mu je dao zlatni lanac oko vrata. (1.Mojsijeva 41:42)

Međutim, bez obzira na položaj roba i dobijeno zlato, Josifovu veru ništa nije moglo da oslabi, pa se i dalje nepokolebljivo držao Boga i prošao je test.

Pošten čovek ostaje pošten i kad otvore pred njim kovčeg sa zlatom. To je pokazao i prorok Jelisije.

Car Sirije je poslao 6000 sikala zlata caru Izraela, i tražio je da izleči vojvodu Nemana od gube. (2Carevima 5:5)

Pošto je guba bila neizlečiva bolest, car Izraela se uplašio i mislio je da se radi o provokaciji kako bi izazvao rat, obzirom da je test bio da uradi nešto što je čoveku nemoguće.

165 Samo Bog može da izleči nekoga od bolesti za koju nema leka, a Bog je nepotkupljiv, pa neće izlečiti neznabošca radi zlata, nego samo ako taj čovek veruje Bogu.

Tako Bog preko pobožnog proroka Jelisija traži od caru da Nemana pošalje njemu, ali ne traži zlato za isceljenje. Tražio je da mu paganski vojskovođa veruje, da se uroni u Jordan koji je predslika Mesije, pa će biti besplatno izlečen od gube.

Sirijski vojskovođa Neman je poslušao, bio je izlečen, pa je proroku Jelisiju ponudio materijalnu nagradu, ali je prorok to odbio i prošao test nepotkupljivosti i poverenja u Boga.

Međutim, na testu je pao prorokov sluga Gijezije, koji je pristigao odlazećeg vojskovođu i tražio dar koji je Jelisije odbio. Pohlepni sluga nije dobio zlato nego srebro, ali je bio inficiran gubom koju je dobio radi svoje pohlepe, dodirujući srebro gubavca, umesto da misli na spasenje čoveka koji traži pomoć u nevolji.

Samo dva poglavlja kasnije, iako je Bog izlečio sirijskog vojskovođu od gube i pokazao svoju milost prema svojim neprijateljima, Sirija napada Božji narod u nameri da ih osvoji. Zlo navodi ljude da se ponašaju apsurdno i iracionalno.

170 Međutim, Bog je učinio čudo radi čega se vojska Sirije iznenada povukla, ostavivši svoje zlato u napuštenom logoru.

Kao vrhunac ironije, prvi koji su ušli u prazan logor vojske Sirije i uzeli zlato Sirijaca, bili su gubavci, bolesni od iste bolesti od koje je izlečen vojvoda Neman. (2Carevima 7:8) Ovo je neverovatno poučni preokret koji pokazuje zlato kao test pobožnosti.

Zlato je bilo višestruki test. Oni koji su posedovali zlato postajali su gubavi, a oni koji nisu uzeli to zlato, bili su zdravi.

Kad pobožni Jov govori da nije zgrešio, on kaže da nije poklekao ni na zlatu kao testu pobožnosti: „Ako sam polagao na zlato nadanje svoje, ili čistom zlatu govorio: Uzdanico moja! … I to bi bilo bezakonje…“ (Job 31:24,28)

Dakle, junaci vere su posedovali zlato, ali nisu dozvolili da im srce prione za zlato, niti da im pomuti duhovno rasuđivanje.

175 Sledeći junak vere je carica Jestira, a test koji je odlučivao njen život i život Božjeg naroda, bio je da li će joj car pružiti svoj zlatni skiptar kada nepozvana izađe pred njega kako bi molila za spasenje Božjeg naroda. „Tada car pruži zlatnu palicu prema Jestiri, i Jestira usta i stade pred carem.“ Jestira 8:4

Junaci vere kažu da je bolje imati milost, mudrost i znanje o Bogu, nego da posedujemo zlato.

Car David kaže: „Milost je bolja nego srebro i zlato.“ (Priče 22:1)

Mudri Solomun kao Davidov sin nastavlja: „Dobitak na mudrosti bolji je od zlata.“ (Priče 3:14)

Da je mudrost vrednija od zlata, slaže se i Jov, koji ni u najtežim duhovnim testovima nije poklekao: „Ne može se dati čisto zlato za mudrost, ne može se ceniti zlatom ofirskim.“ (Jov 28:15-19)

180 Car Solomun dodaje da je od posedovanja zlata bolje i sticanje znanja. „Primite …znanje radije nego najbolje zlato.“ (Priče 8:10)

Novi Zavet potvrđuje da Bog više vrednuje duhovne vrednosti od materijalnih vrednosti i zlata.

Jakov u svojoj poslanici govori o apsurdu da u crkvi neki ljudi daju prednost bogatim ljudima u odnosu na siromašne, umesto da im glavno merilo procene bude pobožnost kao standard. (--- “Jer ako dođe u crkvu vašu **čovek sa zlatnim prstenom** i u svetloj haljini, a dođe i siromah u rđavoj haljini, i pogledate na onog u svetloj haljini, i kažete mu: Ti sedi ovde lepo, a siromahu kažete: Ti stani tamo, ili sedi ovde niže podnožja mog; I ne rasudiste u sebi, nego biste sudije zlih pomisli.)

Jakov poziva ljude da ne gledaju ko je ko, da bogatim ljudima ne daju više časti i uticaja nego siromašnima. To je test da li tretiramo ljude na osnovu njihovog imovnog stanja, to jest na osnovu koristi koju možemo da imamo od njih. Jakov otvoreno kaže da je to zlo i prestup Božje zapovesti da volimo bližnje kao samog sebe, čime na sebe ta osoba privlači Božji sud. (---- Čujte, ljubazna braćo moja, **ne izabra li Bog siromahe ovog sveta da budu bogati verom**, i naslednici carstva koje obreče onima koji njega ljube? A vi osramotiste siromaha. **Nisu li to bogati koji vas muče i vuku vas na sudove?** Ne hule li oni na dobro ime vaše kojim ste se nazvali? Ako, dakle, zakon carski izvršujete po pismu: **Ljubi bližnjeg kao samog sebe**, dobro činite; Ako li gledate ko je ko, greh činite, i bićete pokarani od zakona kao prestupnici; Jer koji sav zakon održi a sagreši u jednom, kriv je za sve, jer Onaj koji je rekao: Ne čini preljube, rekao je i: Ne ubij. Ako dakle ne učiniš preljube a ubiješ, postao si prestupnik zakona. Tako govorite i tako tvorite kao oni koji će zakonom slobode biti suđeni; Jer će onome biti sud bez milosti koji ne čini milosti; i hvali se milost na sudu. (Jakov 2:1-13)

Pored toga što ljudi u zlatu vide materijalnu vrednost, ljudi koriste zlato najčešće kao ukras.

185 **Zlato kao ukras**

Lucifer je popustio na testu oholosti u trenutku kada je mislio da mu zlato kojim se ukrasio podiže vrednost iznad one koju realno ima.

Tako mnogi ljudi misle da će spoljašnjim ukrašavanjem, zlatom i šminkom podići svoju vrednost, ili bar da će zlatnim ukrasima uticati na ljude da ih poštuju više od onoga što je njihova realna vrednost.

Međutim, Bog u Bibliji govori sasvim drugačije. Prava vrednost je ono što smo ugradili iznutra u svoj karakter, a ono čime se ljudi ukrašavaju spolja neće promeniti njihovu vrednost niti status u Božjim očima.

„Vaša lepota da ne bude spolja u pletenju kose, i **u udaranju zlata**, i oblačenju haljina; Nego *u tajnom čoveku srca, u jednakosti krotkog i tihog duha, što je pred Bogom mnogoceno*.“ (1.Petrova 3:3,4)

190 „Tako i žene u pristojnom odelu, sa stidom i poštenjem da ukrašuju sebe, ne pletenicama, ni zlatom, ili biserom, ili haljinama skupocenim, nego dobrim delima kao što se pristoji ženama koje se obećavaju pobožnosti.“ (1.Timotiju 2:9,10,11)

Bog je opomenuo ljude na uzaludno šminkanje lične vrednosti materijalnim bogatstvima: „Ako se i kitiš nakitom zlatnim… zaludu se krasiš.“ (Jeremija 4:30) Ukrasi nisu prava vrednost i nemaju efekta na Božji sud nad nama.

Jedan od naoštrijih ukora za ukrašavanje zlatom dolazi od cara Solomuna: „Žena lepa a bez razuma zlatna je brnjica u gubici svinji.“ (Priče 11:22).

Međutim, kad se duhovne vrednosti stave na pravo mesto, onda su mnogo bolji ukras karaktera od zlata: „Kao zlatna minđuša i ukras od čistog zlata, takav je ukor mudroga za poslušne uši.“ (Priče 25:12) --- („Zlatna je grivna i nakit od najboljeg zlata mudri karač onome koji sluša.“ VK)

Bog nije manje oštro sudio ni pobožnim ljudima, kada su padali na zlatu kao testu. Car Josafat je inače bio pobožan, ali je u trenutku duhovne slabosti poslao brodove da mu donesu zlato. Međutim, brodovi su se razbili, ostao je i bez zlata i bez brodova, pa je morao da se osloni na Boga umesto na zlato. (--- „Josafat načini lađe tarsiske da idu u Ofir po zlato; ali ne otidoše; jer se lađe razbiše u Esion-Gaveru (1Carevima 22:48)

195 Umesto ukrašavanja zlatom, Bog nas je pozvao da se ukrašavamo duhovnim vrednostima.

„Zlatne jabuke u srebrnim sudovima jesu zgodne reči.“ Priče 25:11 Reči koje podstiču ljude na pobožnost, mnogo su vrednije od zlata. Na nekim mestima u Bibliji, zlato je falsifikat pravih vrednosti.

**Krune i falsifikat**

Već je rečeno da su carevi nosili zlatnu krunu, i da su postupci careva bili test da li će narod poslušati Boga ili cara.

Međutim, i prvosveštenik, koji je bio predslika Mesije, po Božjoj zapovesti je na kapi nosio zlatnu ploču, svetu krunu, na kojoj je pisalo „svetinja Gospodu“:

200 „Još mu metnu kapu na glavu, i na kapu metnu spred **ploču zlatnu, krunu svetu**, kao što zapovedi Gospod Mojsiju.“ 3Mojsijeva 8:9 „I načiniše pločicu za sveto oglavlje **od čistog zlata**, i napisaše na njoj pismom kako se reže na pečatima: **Svetinja Gospodu**.“2Mojsijeva 39:30

Zlatna kruna prvosveštenika uzdizala je svetost karaktera, a ne materijalnu vrednost ili vlast. Reč za krunu „nezer“ (נֵזֶר) znači posvećen, odvojen za neku svrhu, i ima isti koren kao reč nazirej.

Dakle, služba Mesije kao prvosveštenika predstavlja test za ljude da dozvole da ih Bog posveti.

I sam Isus će pri drugom dolasku imati zlatnu krunu na glavi, kada dolazi kao car nad carevima. (----„I videh, i gle, oblak beo, i na oblaku seđaše kao Sin čovečiji, i imaše na glavi svojoj **krunu zlatnu**, i u ruci svojoj srp oštar.“ Otkrivenje 14:14)

Naglašeno je da će tada Isus imati mnoge krune. (---„I na glavi Njegovoj krune mnoge…“ Otkrivenje 19:12) i da će imati zlatni pojas preko grudi. (---„i opasanog po prsima pojasom zlatnim.“ Otkrivenje 1:13)

205 Pored Isusa koji je prvosveštenik i car, zlatne krune su nosile vođe Božjeg naroda koje su učestvovale u planu spasenja ljudi, ali su zlatne krune nosili i falsifikatori koji su ubijali ljude i donosili veliko iskušenje i test na Božji narod.

Na primer, 24 starešine pred Božjim prestolom imaju zlatne krune na svojim glavama, jer su očigledno dobili od Boga ovlašćenja da rade značajne stvari. Otkrivenje 4:4

Slično tome, iako Mardohej nije bio ni car ni sveštenik, on dobija od cara zlatnu krunu. (Jestira 8:15)

Zapazite da Mardohej nije prvo dobio zlatnu krunu, pa da je onda pokazao pobožan karakter, nego obrnuto. Cilj pobožnih ljudi nije bio da dobiju zlatnu krunu, nego da pomognu ljudima da veruju Bogu.

Dobijanje zlatne krune je posledica njihove dokazane vernosti Bogu. Oni bi ostali verni Bogu čak i da nisu dobili zlatnu krunu.

210 Za razliku od pobožnih ljudi, postoje i falsifikati zlatnih kruna koje nose oni koji imaju obličje pobožnosti, a donose pustoš jer slede gnusobu, lažnog boga. U Otkrivenju, u petoj trubi opisani su simbolički „skakavci“ koji muče ljude i imaju na glavama KAO krune od zlata. (Otkrivenje 9:7)

Dakle ovo nisu zlatne krune koje Bog daje, nego imitacija, KAO krune od zlata. Jasno je da se radi o falsifikatu zlatnih kruna, jer ih nije ovlastio Bog, nego zla sila koja ih je podstakla da čine zlo ljudima.

I pored svih opomena koje im je Bog uputio, u šestoj trubi stradaju ljudi koji se nisu pokajali što su se klanjali demonima, ni zlatnim idolima, kao u vreme proroka Danila. (Otkrivenje 9:20)

Dakle, zlatna kruna ne treba da bude čoveku cilj, nego posledica posvećenja, jer će je dobiti ljudi koji prepoznaju da je vernost Bogu vrednija od bilo kog zlatnog predmeta.

Opomenuti smo da će postojati osobe sa zlatnim krunama koje će pod obličjem pobožnosti činiti velika zla pred drugi Hristov dolazak.

215 **Svetinja kao test**

Jedan od glavnih materijala od kojih su napravljeni Mojsijeva svetinja i Solomunov hram, jeste zlato.

Ako zlato svuda u Bibliji simboliše test ili iskušenje, onda je jasno da će jedan od najvećih testova koji će doći na Božji narod, biti Božja Svetinja na Nebu.

Zlato se koristilo za presvlačenje predmeta pozlatom, jer jedan gram zlata može da se razvuče u list od 1 m2. Zlatni list se može razviti toliko tanko da postane poluproziran. Tako je zlato bilo upotrebljeno za pozlaćivanje predmeta u Svetinji.

Od zlatnih predmeta u Svetinji, apostol Pavle ističe da Svetinja nad svetinjama “imaše **zlatnu** kadionicu, i kovčeg zaveta okovan svuda **zlatom**, u kome beše **zlatni** sud s manom…” (Jevrejima 9:4)

220 Simbolička služba zlatnih predmeta u Svetinji bila je neprepoznata od većine, jer nisu prepoznali Mesiju ili Njegovu službu na Nebu, čime nisu prošli test koji im je Bog postavio.

Zlatna kadionica predstavlja Hristovo posredovanje za grešnike koji se kaju, bez kojeg ne bi imali pristup Božjem prestolu.

Zlatna posuda s manom predstavlja test da li ćemo izabrati da budemo spaseni samo Hristovom žrtvom, ako jedemo hleb života, Božju Reč.

Međutim, i danas zlatni i pozlaćeni predmeti Svetinje predstavljaju test na kojem će Bog proveriti da li mu ljudi veruju ili ne.

Predmeti svetinje **od čistog zlata**, koji nisu pozlaćeni nego su celi od zlata, predstavljaju najveći test:

**225 Poklopac kovčega zaveta** je simbol Božjeg prestola (2.Mojsijeva 25:11,17,18) i predstavlja test da li je ljudima autoritet Bog, ili će slušati lažne bogove i sebe.

**Menora** ili **svećnjak** je ceo od zlata, i simboliše uticaj Svetog Duha koji objavljuje istinu, to jest svetlost (2.Mojsijeva 25:31). Božja istina je test, da li će ljudi poslušati Božji duh ili neki drugi duh.

Pored predmeta od čistog zlata, test su i **pozlaćeni predmeti svetinje**:

-**sto** **s hlebovima** simboliše duhovnu hranu koju nam Bog daje. (2.Mojsijeva 25:24) Test je da li će samo Božja Reč biti naša duhovna hrana, naš hleb života.

-**kadioni oltar** simboliše posredovanje Mesije pred Bogom za oproštenje naših greha (2.Mojsijeva 30:3), a test je da li će ljudi tražiti neki pogrešan način za oproštenje greha;

230 -**odeća prvosveštenika** je delom pozlaćena, jer predstavlja test da postoji samo jedan posrednik između Boga i ljudi, čiju službu treba da pažljivo pratimo (2.Mojsijeva 28:5);

-**kuke, daske, stubovi** – povezuju sve delove Božjeg plana spasenja (2.Mojsijeva 26:6,29,37).

Svetinja nad svetinjama je obložena čistim zlatom, što je test za mnoge koji ne prate šta radi Bog u Svetinji na Nebu (1Carevima 6:20).

David je pripremio zlato za hram koji je kasnije sagradio Solomun (1Dnevnika 29:2-7)

Solomunov hram ima još više pozlaćenih predmeta nego Mojsijev, jer asocira na zlatni grad, Novi Jerusalim. Ceo dom je obložen zlatom, dvokrilna vrata na ulazu, pa čak i pod (1Carevima 6:21,30, 32),

235 Nakon Vavilonskog ropstva, Jezdra je sakupio zlato da grade hram koji su Vavilonjani srušili. (Ezra 1:6)

Car Kir, a kasnije i car Darije, naredili su da Ezri vrate zlatne sudove doma Gospodnjeg „što Navuhodonosor beše uzeo iz crkve *(hram)* jerusalimske i doneo u Vavilon, da se vrate i opet odnesu u crkvu jerusalimsku na svoje mesto i da se ostave u domu Božijem.“ (Jezdra 5:14; 6:5; 7:15,16).

Dakle, videli smo da je Svetinja važan test za Božji narod. Potrebno je da pažljivo proučimo simboličko značenje zlatnih predmeta u Svetinji, kako ne bi pali u iskušenju koje dolazi, nego da prođemo test koji je pred nama. Centar tog testa je Mesija, Isus Hristos.

**Isus i zlato**

Figurativno rečeno, Isusov odnos prema zlatu treba da za nas bude zlatno pravilo.

240 Isus je postavio duhovne vrednosti karaktera kao mnogo važnije od posedovanja zlata, dok je zlato koristilo samo da se ostvari neki duhovni cilj. Zlato je zlato samo u ljudskoj svesti.

Već kada se Isus rodio, mudraci sa istoka darovali su tek rođenom Isusu zlato, tamjan i smirnu. (Matej 2:11)

Time su siromašnim roditeljima obezbedili sredstva za osnovne potrebe dok su bili u izgnanstvu u Egiptu, pa su to vreme mogli da odvoje za duhovni razvoj deteta.

Smirna je ukazivala na Njegovo stradanje kojim će obezbediti spasenje ljudi, tamjan je ukazivao na Hristovu posredničku ulogu prvosveštenika, a zlato je ukazivalo na Isusa kao cara i sveštenika po redu Melhisedekovom.

Kada je Isus počeo svoju misiju, rekao je apostolima: „**Ne nosite zlata** ni srebra ni bronze u pojasima svojim.“ (Matej 10:9)

245 Treba priznati da je teško propovedati evanđelje kada čovek nema nikakvu materijalnu rezervu u slučaju da ne nađe prenoćište ili hranu. Trebalo je da se oslone na Boga da im obezbedi za osnovne potrebe, kao što je preko mudraca sa istoka obezbedio sredstva za tek rođenog Isusa.

Sasvim je sigurno da materijalna dobit nije mogla da bude motivacija apostolima da budu Isusovi učenici.

Isus je ozbiljne i stroge ukore uputio ljudima koji su pridavali veću vrednost zlatu u hramu, nego samom hramu koji je posvećen Božjim prisustvom.

„Teško vama vođe slepe koji govorite: Ako se ko kune hramom ništa je; a ako se ko kune zlatom hramovnim kriv je. Bezumnici i slepci! Jer šta je veće, zlato, ili hram koji zlato osvećuje?“ (Matej 23:16,17 SPC) Božje prisustvo je davalo vrednost hramu, a ne sjaj zlata u njemu.

Da bi uklonio svaku zloupotrebu, Isus je naredio apostolima da evanđelje propovedaju isključivo besplatno. Izgledaćemo ludi za ovaj svet, ali ćemo u Božjim očima biti mudri.

250 Ko od evanđelja napravi biznis sličniji je Judi nego Hristu. Da nam jedino pare nedostaju u propovedanju evanđelja, svako od nas bi našao po ćup zlata jednom sedmično.

**Apostoli o zlatu**

Apostoli su uradili tačno ono što je Isus rekao. Nisu nosili zlato sa sobom, nisu materijalnim vrednostima privlačili ljude, nego isključivo duhovnim vrednostima koje im je Bog objavio da prenesu ljudima.

„A Petar reče: Srebra i **zlata nema u mene**, nego **šta imam ovo ti dajem**: u ime Isusa Hrista Nazarećanina ustani i hodi.“ (Dela 3:6)

Apostol je dao prosjaku vrednost mnogo veću od zlata, izlečenje i uputio ga je da veruje Bogu. Izlečeni čovek koji prihvata spasenje od Boga može da stekne zlato, a onaj ko ima zlato može da izgubi i zdravlje i spasenje.

255 Apostol Pavle je naglasio da nije tražio od ljudi ništa za propovedanje evanđelja: „Srebra, ili zlata, ili ruha ni u jednog ne zaiskah.“ (Dela 20:33) On je tkao ćilime ili šatore kako bi platio troškove svojih misionskih putovanja. Radnik je dostojan svoje plate, ali apostol nije tražio svoju platu, nego samo ako mu je ljudi dobrovoljno daju.

**Ostali simboli – princip je isti**

Videli smo da je za ispravno tumačenja simbola u Bibliji neophodno da prođemo sva mesta u Bibliji gde se određeni pojam nalazi,

da nađemo tekstove u kojima autor sam kaže šta simbol znači,

a onda da proverimo da li je to tumačenje ispravno tako što ćemo pokušati da ga uklopimo u ostale simboličke tekstove u Bibliji.

260 Isti princip treba primeniti za tumačenje svakog drugog simbola u Svetom Pismu.

Kad u tekstu protumačimo sve simbole onako kako ih tumače pisci Biblije, otkrićemo Božju skrivenu, šifrovanu poruku koja rasvetljava detalje Božjeg plana da spase ljude.

Božje poruke su skladne, planski osmišljene i odražavaju na ispravan način Božju svetost i Njegov karakter.

Što se tiče zlata, videli smo da **test ili iskušenje pre ili kasnije dolazi na sve nas**, ali od našeg izbora zavisi da li ćemo proći ovaj test.

Razlika između iskreno i dvolično religioznih ljudi jeste to što će Božji narod u iskušenju da potvrdi čvrstinu svog poverenja u Boga.

265 Postoji jedan test koji prolazi svako od nas. Solomun je smrt uporedio sa zlatnom čašom koja se razbije. („Pre nego se prekine uže srebrno, **čaša se zlatna razbije**… I vrati se prah u zemlju, kako je bio, a duh se vrati Bogu, koji ga je dao.“ Propovednik 12:6,7).

Bog nam je dao život kao najznačajniji test, da izaberemo da se vratimo svom Tvorcu kako bi nam preobrazio karakter i dao večni život. Tada ćemo reći:

„Miliji mi je zakon usta Tvojih nego hiljade zlata i srebra.“ Psalam 119:72

,,Ljubim zapovesti Tvoje većma nego zlato i drago kamenje.“ (Psalam 119:127)

Tada će Bog učiniti „da će čovek više vredeti nego zlato čisto, više nego zlato ofirsko.“ (Isaija 13:12)

270 Pogledajte Rečnik Biblijskih simbola na ovom linku:

**https://www.upocetku.org/re269nik-simbola.html**

**Ili kliknite na link u opisu videa.**

Ako imate ideju za značenje nekog simbola, napišite objašnjenje u komentaru ispod videa.

+++ kraj

**Srebro**

**Prouči!!**

„Teško onome koji govori drvetu: Preni se! I nemom kamenu: Probudi se! Hoće li on učiti? Eto, obložen je zlatom i srebrom, a nema duha u njemu.“ (Avakum 2:19)

Zlato pre pada u greh bilo je veoma DOBRO. To je ista reč koja je upotrebljena za drvo poznanja DOBRA i zla sa kojeg su ubrali plod!

Tatjana Samardžija : Kamen sam po sebi ima neki svoj autentični oblik, i Bog je zabranio da se oltarsko kamenje teše, da ga čovek fazonira, ali su zato metali svi bezoblični, ljudi ih tope i bolikuju, u svi ti materijali dakle podrazumevaju ljudsko, ljudski upliv, zemaljsku civilizaciju

ljudi su od zemlje, cigle takođe

+++

Jer 51:7 **Vavilon** beše zlatna čaša u ruci Gospodnjoj, kojom opoji svu zemlju; vino njegovo piše narodi, zato poludeše narodi.

Rev 1:12 I obazreh se da vidim glas koji govoraše sa mnom; i obazrevši se videh **sedam svećnjaka zlatnih**,

Rev 1:13 I usred sedam svećnjaka kao Sina čovečijeg, obučenog u dugačku haljinu, i opasanog po prsima **pojasom zlatnim**.

Rev 1:20 Tajna sedam zvezda koje si video na desnici mojoj, i **sedam svećnjaka zlatnih**: sedam zvezda jesu anđeli sedam crkava; i sedam svećnjaka koje si video jesu sedam crkava.

Rev 2:1 Anđelu efeske crkve napiši: Tako govori Onaj što drži sedam zvezda u desnici svojoj, i što **hodi posred sedam svećnjaka zlatnih**:

Rev 5:8 I kad uze knjigu, četiri životinje i dvadeset i četiri starešine padoše pred Jagnjetom, imajući svaki gusle, i **zlatne čaše pune tamjana, koje su molitve svetih**.

Rev 8:3 I drugi anđeo dođe i stade pred oltarom, i imaše **kadionicu zlatnu**; i beše mu dano mnogo tamjana da da molitvama svih svetih na oltar zlatni pred prestolom.

Rev 9:13 I šesti anđeo zatrubi, i čuh glas jedan od **četiri roglja zlatnog oltara** koji je pred Bogom,

Rev 15:6 I iziđoše sedam anđela iz crkve, koji imahu sedam zala, obučeni u čiste i bele haljine od platna, i **opasani po prsima pojasima zlatnim**;

„I jedna od četiri životinje dade sedmorici anđela sedam čaša **zlatnih** napunjenih gneva Boga, koji živi va vek veka.“ Otkrivenje 15:7

Rev 21:15 I onaj što govoraše sa mnom, imaše **trsku zlatnu** da izmeri grad i vrata njegova i zid

Sirijski car pod pretnjom napada traži zlato od cara Izraela (1Carevima 20:3)

Joas, car Judin uze … sve zlato što se nađe u riznicama doma Gospodnjeg i doma carevog, i posla Azailu caru sirskom (2Carevima 12:18)

Asirski car nametnuo je Jezekiji, caru Judinom da plaća 30 talanata zlata (2Carevima 18:14)

Vavilonski car: Zlatni kreveti i zlatne čaše na carevoj gozbi (Jestira 1:6,7)

**Uvod**

Bolje je svom detetu dati znanje nego zlato.

Nije zlato sve što sija.

Magarac više voli slamu nego zlato.

Nije blago ni srebro ni zlato, već je blago što je srcu drago.

Izreku "ćutanje je zlato" potežu i oni koji su se obogatili pričom.

Govor je srebro, a ćutanje je zlato.